Ž i v o t o p i s

Ing. Peter Ševčovic

Ing. Peter Ševčovic sa narodil 1.apríla 1968 v Trenčíne.
Po absolvovaní základnej školy a Gymnázia v Novom Meste nad Váhom študoval na Vysokej škole ekonomickej v Bratislave, na Fakulte riadenia, smer matematické metódy v ekonomike, ktorú ukončil štátnou záverečnou skúškou v roku 1990.
V auguste 1991 nastúpil do Štátnej banky československej, na ekonomický odbor Hlavného ústavu pre Slovenskú republiku. Koncom roku 1993 bol poverený vedením oddelenia menovej politiky na menovom odbore Národnej banky Slovenska. Od 1.januára 1997 bol riaditeľom odboru menovej politiky Národnej banky Slovenska. Od 1.apríla 2000 je vrchným riaditeľom menového úseku Národnej banky Slovenska, ktorý pozostáva z odboru menovej politiky a odboru štatistiky.
V Národnej banke Slovenska zodpovedá predovšetkým za prípravu a realizáciu Menových programov, za aktualizáciu nástrojov menovej politiky a za vypracovávanie správ o menovom vývoji v SR. Je autorom viacerých odborných článkov v domácich i zahraničných periodikách.
Počas odbornej praxe absolvoval viacero školení a stáží z problematiky bankovníctva a menovej politiky, ktoré boli organizované medzinárodnými finančnými inštitúciami (Medzinárodným menovým fondom, Svetovou bankou) a zahraničnými centrálnymi bankami.
Zúčastňuje sa pravidelne na rokovaniach viacerých inštitúcií a orgánov Európskej únie, Európskej centrálnej banky, Medzinárodného menového fondu, Svetovej banky, Organizácie pre hospodársku spoluprácu a rozvoj a Svetovej obchodnej organizácie. Je členom Výboru pre menovú politiku Európskej centrálnej banky.
Aktívne ovláda anglický jazyk, pasívne ovláda nemecký a ruský jazyk.
Ing. Peter Ševčovic je ženatý, má jedno dieťa.

Ž i v o t o p i s

Doc. JUDr. Ladislav Balko,PhD.

Doc. JUDr. Ladislav Balko,PhD. sa narodil 20.mája 1954 v Slepčanoch, okres Zlaté Moravce.
V roku 1978 úspešne ukončil štúdium na Právnickej fakulte Univerzity Komenského v Bratislave.
Od ukončenia vysokoškolského štúdia do roku 1980 pracoval na Generálnom riaditeľstve trustu Hydinársky priemysel GRT Bratislava, potom až do roku 1990 pôsobil v Československom rozhlase na Slovensku v Bratislave a v rokoch 1990 a 1991 pracoval na Colnom riaditeľstve pre SR.
Od roku 1991 až do roku 1999 pracoval vo Všeobecnej úverovej banke,a.s. (VÚB) a v orgánoch jej dcérskej spoločnosti VÚB Faktoring, a.s. Pritom od októbra 1992 bol riaditeľom systémovo analytického odboru VÚB, od roku 1993 predsedom predstavenstva VÚB Faktoring, od roku 1994 riaditeľom odboru rizikových úverov VÚB, od roku 1997 námestníkom generálneho riaditeľa divízie bankovej logistiky a o roku 1999 riaditeľom právneho odboru VÚB.
V roku 1991 sa stal členom Komory komerčných právnikov SR a od roku 2000 je členom Slovenskej advokátskej komory. V roku 1997 bol zvolený za viceprezidenta Inštitútu konkurzného práva SR.
Od roku 1994 začal externe vyučovať na Právnickej fakulte Univerzity Komenského v Bratislave so zameraním na finančné a bankové právo. V roku 2000 získal vedecko-akademickú hodnosť PhD. a v roku 2002 vedecko-pedagogicky titul docent Právnickej fakulty Univerzity Komenského v Bratislave. Autorsky alebo spoluautorsky napísal celkovo 14monografií a niekoľko desiatok vedeckých a odborných štúdií a článkov. Pritom sa odborne zameriava na problematiku finančného práva a osobitne bankovníctvo a finančný trh.
Od roku 2001 do roku 2003 bol viceguvernérom Exportno-importnej banky Slovenskej republiky, v roku 2003 bol generálnym riaditeľom Slovenskej agentúry pre rozvoj obchodu a investícií (SARIO) a od roku 2001 doteraz je členom Rady banky Exportno-importnej banky Slovenskej republiky.
Od 15.novembra 2003 je interným docentom na Právnickej fakulte Univerzity Komenského v Bratislave, kde vyučuje finančné právo ako vedúci odboru finančného práva.
Aktívne ovláda anglický a ruský jazyk, pasívne ovláda nemecký a taliansky jazyk.
Doc. JUDr. Ladislav Balko,PhD. je ženatý, má dve deti.

Ž i v o t o p i s

Ing.Martin Barto, CSc.

Ing.Martin Barto, CSc. sa narodil 2.augusta 1958 v Bratislave.
V roku 1982 absolvoval Chemicko-technologickú fakultu STU v Bratislave. Po skončení základnej vojenskej služby pracoval na tejto fakulte ako výskumný pracovník a v roku 1990 obhájil kandidátsku dizertačnú prácu. Absolvoval ročné vedecké stáže v Kanade a Izraeli.
V rokoch 1993 až 1995 bol štátnym zamestnancom a od roku 1995 pôsobí v bankovom sektore. V rokoch 1995 až 1999 bol analytikom ING Bank v Bratislave a od roku 1999 pracuje v Slovenskej sporiteľni, a.s. Tu v rokoch 1999 až 2001 zastával funkciu generálneho riaditeľa Divízie stratégie, pričom v jeho pôsobnosti boli:
	stratégia banky,
	vývoj makroekonomiky a trhov,
	marketing,
	centrálne riadenie rizík a 
	právne služby.
Súčasne bol členom Koordinačnej jednotky pre reštrukturalizáciu a privatizáciu vybraných bánk a reštrukturalizáciu podnikového sektoru. Okrem toho bol členom Dozornej rady VSŽ, a.s. a Dozornej rady Prvej stavebnej sporiteľne, a.s.
Od roku 2001 je riaditeľom Úseku analýz trhu a ombudsmanom a hlavným ekonómom Slovenskej sporiteľne, pričom medzi jeho hlavné oblasti činnosti patrí sledovanie makroekonomického vývoja v Slovenskej republike a Európskej únii, prieskum trhov, riadenie kvality a sťažností a vzťahy s investormi.
Od roku 1995 je autorom viacerých článkov v periodickej tlači o slovenskej ekonomike. Je tiež spoluautorom viacerých knižných publikácií venujúcich sa ekonomickému vývoju v Slovenskej republike. V rokoch 1998 až 2002 bol členom poradného zboru podpredsedu vlády pre ekonomiku.
Aktívne ovláda anglický a ruský jazyk.
Ing.Martin Barto, CSc. je slobodný, bezdetný.

Ž i v o t o p i s

Ing. Milena Koreňová

Ing. Milana Koreňová sa narodila 20.septembra 1962 v Bratislave.
V roku 1985 ukončila štúdium na fakulte riadenia Vysokej školy ekonomickej v Bratislave štátnou záverečnou skúškou.
V priebehu rokov 1985 až 1992 pracovala v pozícii finančného manažéra a zástupcu prednostu úradu na Štátnom majetku, š.p. v Stupave a Obvodnom úrade štátnej správy v Stupave.
V roku 1992 bola na základe úspešného absolvovania konkurzu prijatá na odbor účtovníctva a platobného styku ústredia ŠBČS pre SR v Bratislave. V roku 1993 pracovala v pozícii vedúcej oddelenia bilancií. Od roku 1994 bola riaditeľkou odboru účtovníctva. V januári 2002 bola vymenovaná za vrchnú riaditeľku úseku informatiky a od 1. októbra 2002 je vrchnou riaditeľkou úseku finančného riadenia a platobného styku, ktorý pozostáva z odboru rozpočtu a účtovníctva, z odboru finančnej učtárne a odboru platobného styku.
V NBS zodpovedá predovšetkým za hospodárenie banky, prípravu a hodnotenie rozpočtu banky, za zostavovanie účtovnej závierky, za medzibankový platobný styk, vedenie účtov klientov a vykonávanie tuzemských prevodov banky. Je autorkou viacerých odborných článkov v domácich periodikách.
Počas odbornej praxe absolvovala viacero školení a stáží z problematiky bankovníctva, platobného styku a vedenia účtovníctva centrálnej banky, ktoré boli usporadúvané tak medzinárodnými finančnými inštitúciami (MMF, SB), ako aj centrálnymi bankami. Je členkou Výboru pre účtovníctvo a menový príjem a Výboru pre platobné systémy a systémy zúčtovania cenných papierov Európskej centrálnej banky.
V rokoch 1999 až 2002 pracovala ako členka Redakčného výboru na oficiálny preklad Medzinárodných účtovných štandardov do slovenského jazyka a bola tiež členkou pracovnej skupiny Národnej riadiacej komisie pre oblasť medzinárodných účtovných štandardov.
V roku 2002 bola členkou Rady vlády SR pre informatiku.
Od roku 2002 je predsedníčkou Dozornej rady Bankového zúčtovacieho centra Slovenska, a.s., neskôr RVS, a.s. a podpredsedníčkou Predsedníctva Stáleho rozhodcovského súdu zriadeného Asociáciou bánk.
Aktívne ovláda anglický jazyk a pasívne ovláda nemecký a ruský jazyk.
	Ing. Milana Koreňová je vydatá, má jedno dieťa.